ΚΑΝΟΝΙΣΜΟΣ (ΕΟΚ) αριθ. 1586/76 ΤΗΣ ΕΠΙΤΡΟΠΗΣ της 30ής Ιουνίου 1976 περί των λεπτομερειών εφαρμογής που αφορούν τις εισαγωγές ελαιολάδων καταγωγής Τυνησίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1508/76 του Συμβουλίου της 24ης Ιουνίου 1976 περί των εισαγωγών ελαιολάδων Τυνησίας (1), και ιδίως το άρθρο 6,

Εκτιμώντας:

ότι, με τον κανονισμό (ΕΟΚ) αριθ. 1508/76, το Συμβούλιο θέσπισε τους κανόνες εφαρμογής του ειδικού καθεστώτος εισαγωγής ελαιολάδου Τυνησίας που προβλέπεται στη συμφωνία συνεργασίας μεταξύ της Ευρωπαϊκής Οικονομικής Κοινότητος και της Τυνησίας- ότι οι κανόνες αυτοί καθιστούν αναγκαία τη θέσπιση λεπτομερειών εφαρμογής-

ότι, σύμφωνα με το άρθρο 1 του κανονισμού (ΕΟΚ) αριθ. 1508/76, όταν η Τυνησία επιβάλλει την ειδική φορολογική επιβάρυνση κατά την εξαγωγή του ελαιολάδου, άλλου από εκείνο που έχει υποβληθεί σε διαδικασία εξευγενισμού, η εισφορά που επιβάλλεται μειούται κατά 0,50 λογιστικές μονάδες ανά 100 χιλιόγραμμα, ως και κατά ποσό ίσο προς εκείνο της εισπραχθείσης ειδικής φορολογικής επιβαρύνσεως και μέχρι 10 λογιστικές μονάδες ανά 100 χιλιόγραμμα, του ποσού αυτού προσαυξανομένου, μέχρι την 31η Οκτωβρίου 1977, κατά 10 λογιστικές μονάδες ανά 100 χιλιόγραμμα-

ότι, δυνάμει του άρθρου 2 του κανονισμού (ΕΟΚ) αριθ. 1508/76, το καθεστώς μειώσεως της εισφοράς εφαρμόζεται σε κάθε εισαγωγή, για την οποία προσκομίζεται απόδειξη ότι η ειδική φορολογική επιβάρυνση έχει επιδράσει επί της τιμής της εισαγωγής- ότι για την εφαρμογή του προαναφερθέντος καθεστώτος, πρέπει να προβλεφθεί ότι ο εισαγωγέας προσκομίζει την απόδειξη της επιστροφής στον εξαγωγέα της εν λόγω φορολογικής επιβαρύνσεως-

ότι, για την εξασφάλιση της ορθής λειτουργίας του καθεστώτος αυτού, είναι αναγκαίο ο εισαγωγέας να δύναται να ενημερώνει τον εξαγωγέα για το ποσό της εισφοράς και τη φορολογική επιβάρυνση που επιβάλλονται στο εισαγόμενο προϊόν-

ότι συντρέχει λόγος να καταργηθεί ο κανονισμός (ΕΟΚ) αριθ. 1936/75 της Επιτροπής της 25ης Ιουλίου 1975 περί των λεπτομερειών που αφορούν τις εισαγωγές ελαιολάδων Τυνησίας(2)-

ότι η εισαγωγή της διαδικασίας κατακυρώσεως της εισφοράς καθιστά αναγκαίο τον προσδιορισμό των λεπτομερειών εφαρμογής του νέου αυτού καθεστώτος κατά τις εισαγωγές ελαιολάδου Τυνησίας-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το καθεστώς που προβλέπεται στο άρθρο 1 του κανονισμού (ΕΟΚ) αριθ. 1508/76 εφαρμόζεται αν προσκομίζεται η απόδειξη από τον εισαγωγέα ότι επέστρεψε στον εξαγωγέα την ειδική φορολογική επιβάρυνση κατά την εξαγωγή μέχρι του ποσού που αναφέρεται στο άρθρο αυτό στοιχείο β), αφαιρετέου κατά την εισαγωγή εντός της Κοινότητος.

2. Κατά την έννοια του παρόντος κανονισμού, θεωρείται "εξαγωγέας" το πρόσωπο που υποδεικνύεται στο πιστοποιητικό EUR 1.

3. Η απόδειξη που αναφέρεται στην παράγραφο 1 προσκομίζεται με την παρουσίαση αποδείξεως που εκδίδεται από τράπεζα εγκεκριμένη για το σκοπό αυτό, στην οποία κατεβλήθη το ποσό που αναφέρεται στην παράγραφο 1 ως επιστροφή της φορολογικής επιβαρύνσεως και η οποία περιλαμβάνει τουλάχιστον:

- τα στοιχεία του εξαγωγέως,

- τον αριθμό του εγγράφου EUR 1 του σχετικού με τη συναλλαγή,

- το ύψος του καταβληθέντος ποσού.

4. Σε περίπτωση εφαρμογής της διαδικασίας κατακυρώσεως που αναφέρεται στον κανονισμό (ΕΟΚ) αριθ. 601/76, οι μειώσεις που προβλέπονται στα άρθρα 1 μέχρι 4 του κανονισμού (ΕΟΚ) αριθ. 1508/76 εφαρμόζονται στις εισφορές που αναφέρονται στις προσφορές όταν αυτές είναι ίσες ή μεγαλύτερες της ελάχιστης εισφοράς.

Άρθρο 2

Οι οργανισμοί των Κρατών μελών, οι επιφορτισμένοι με την είσπραξη της εισφοράς κατά την εισαγωγή, χορηγούν στον εισαγωγέα έγγραφο που περιλαμβάνει:

α) τις λεπτομέρειες του εγγράφου εξαγωγής που περιλαμβάνονται στο πλαίσιο "θεώρηση τελωνείου" του εγγράφου EUR 1 περί του εν λόγω προϊόντος ή τον αριθμό του εν λόγω πιστοποιητικού-

β) το καθαρό βάρος του ελαιολάδου που διαπιστώνεται από τις αρμόδιες αρχές κατά τη συμπλήρωση των τελωνειακών διατυπώσεων εισαγωγής-

γ) το συντελεστή εισφοράς που υπολογίζεται σύμφωνα με τις διατάξεις του άρθρου 13 του κανονισμού αριθ. 136/66/ΕΟΚ, μειούμενο κατά 0,50 λογιστικές μονάδες ανά 100 χιλιόγραμμα, που εφαρμόζεται στα εν λόγω προϊόντα-

δ) το ποσό που επιστρέφεται από τον εισαγωγέα στον εξαγωγέα.

Άρθρο 3

Ο κανονισμός (ΕΟΚ) αριθ. 1936/75 καταργείται.

Άρθρο 4

Ο παρών κανονισμός αρχίζει να ισχύει την 1η Ιουλίου 1976.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 30 Ιουνίου 1976.

Για την Επιτροπή

P. J. LARDINOIS

Μέλος της Επιτροπής

(1) ΕΕ αριθ. Ν 169 της 28.6.1976, σ. 9.

(2) ΕΕ αριθ. Ν 198 της 29.7.1975, σ. 26.